# Ar Géant Lezobre

| ◄ Ar Géant Lizandré | Ar Géant Lezobre |
Etre Coat-ar-Skinn ha Lezobre ’Zo assinet un assamble ;
 A zo assinet ur gombad, Doue d’ reï’ d’ezhe beaj vad ;
 Doue d’ reï’ d’ezhe beaj vad, Ha d’ho re, er gêr, kêlo mad !
 Aotro Coat-ar-Skinn a lâre D’ann aotro Lezobre, p’hen salude :
 — Bet ’m eûs lizer digant ar roue Da gaout brezel ouzid, Lezobre.
— Mar t-eûs lizer da gâd brezel ouzinn, Diskouez da lizer, m’hen lenninn.
 — Disterra paper ’zo em valisenn, N’ rofenn ket da lenn d’un azenn.
 — Mar d-on-me azenn, a dra sur, Me n’en ket azenn dre natur ;
 Ma zad oa jeneral arme, He vab Lezobre ’vo iwe.
 Aotro Coat-ar-Skinn, mar permetet, Mont da Santes Anna Wened ;
 Mont da Santes Anna Wened, Am eûs c’hoas ur wez prometet.
 — Bonjour d’hec’h, Santes Anna Wened, Deut ’on c’hoas ur wez d’ho kwelet ;
 Tric’houec’h kombad ’m eûs kombatet, Ha tric’houec’h am eûs goneet ;
 Ho zric’houec’h am eûs goneet, Dre ho krâz, Santes Anna Wened.
Hec’h an brema d’ann naontekvet, Grêt c’hoas ur mirakl em andret ;
 Ha me reï’ d’ac’h un donezon Vô agreabl ’wit ho pardon ;
 Me a roïo d’ac’h ha kaler Ha gwiskamant d’ho seis aoter.
 Ann aotro Lezobre a lâre D’he bajig biban, en de-se :
 — Ma faj bihan, em breparet, D’ar gombad a renkomp monet ;
 Mar mankan d’ann assination, ’Vinn komerret ’wit ur poltron.
 — Ma mestr, ouzin-me mar sentet, D’ar gombad-se na efomp ket ;
 Bez’ zo tric’houec’h kant a soudarded, Ha kement-all a dragoned ;
 Ha kement-all a dragoned, Sur mad omp da vea lac’het.
 — ’N despet da deod ’nn hini ’gomzo, D’ar gombad-se ni a ielo.
 ’Nn aotro Lezobre a lâre D’he baj bihan eno neuze :
 — Blerimet ho kleve ouz ma hini, Ha deut neuze d’ar gombad ganin ;
 Em dalc’homp hon daou ’n ur gever, Ni droc’ho dir ’vel ann awel.
 Hag war-benn un heur goude-se, ’N defoa lac’het Lezobre ’n hanter an-hê ;
 Hag he baj bihan, en tu-all, Hen d-eûs lac’het ur c’hement all.
 Arme ’r roue ’zo bet lac’het, ’Nn aotro Lezobre ’zo kiriek.
 Ar roue, pa hen d-eûs klewet, D’he baj bihan hen eûs lâret :
 — Ma faj bihan, em breparet Da vont brema da Sant Briek ;
Ma efet d’ Sant Briek fete, Da gomz ouz ’nn aotro Lezobre ;
 Da gomz ouz ’nn aotro Lezobre, D’ lâret d’ehan dont ma bete.
 Paj ar roue a lavare, En Sant Briek pa arrue :
 — Bonjour a lâran d’ar gêr-man, ’Nn aotro Lezobre pelec’h eman ?
 ’Nn aotro Lezobre, p’hen eûs klewet, He benn er fennestr ’n eûs lakêt ;
 He benn er fennestr ’n eûs lakêt, Da baj ar roue ’n eûs lâret :
 — Salut d’ac’h-c’hui, paj ar roue, D’ betra ’c’h eûs ezomm Lezobre ?
 — Mé ’zo deut a-beurs ar roue Da lâret d’ac’h dont he vete ;
 Da lâret d’ac’h dont he vete, D’ gombati ouz he vorian goue.
 — Paj ar roue, d’in-me lâret, Petra ’r morian a bini komzet ?
 — Mar lâret n’am diskuilfet ket, Me a gonto d’ac’h he sekret :
 Ar morian-se, ma den paour, Hen eûs sur maji ann Diaoul.
 Pa dolo he zillad d’ann douar, C’hui a dolo ho re war-var,
 Ha pa deuio d’hoc’h aviza, Tolet dour binniget gant-han ;
 Pa ’z aï’ ar morian en ér, Lakêt ho kleve d’hen digomer.
 — Dalet, pajig, setu kant skoed, Pa hoc’h eûs ma avertiset ;
 Pa hoc’h eûs ma avertiset, Penamet-hoc’h vijenn lac’het.
 Ann aotro Lezobre ’lâre, En pales ar roue p’arrue :
— Bonjour d’id, emeban, sire, D’ betra t-eûs eomm Lezobre ?
 — Lâret ’m eûs d’id dont ma bete, D’ gombatti ouz ma morian goue.
 P’arru ’r morian bars ar sâl, E tol he zillad d’ann douar ;
 E tol he zillad d’ann douar, Lezobre dol he re war-var ;
 Pa deu d’ehan hen avizan, E tol dour binniget gant-han ;
 Pa ’c’he ’r morian bars ann êr, ’Lake he gleve d’hen digomer.
 Morian ar roue ’zo lac’het, Ha Lezobre a zo kiriek.
 Ar roue, pa hen eûs gwelet, Da Lezobre hen eûs lâret :
 — Hast kaer, emehan, Lezobe, Tenna da gleve euz ma morian goue.
 — N’ brisfen ket dougen ur c’hleve ’Zo bet en morian ar roue.
 Ar roue, pa hen eûs klewet, D’he gourtisaned ’n eûs lâret :
 Ma c’hourtisaned, em breparet, Rag Lezobre ’renk bea lac’het !
 Lezobre, pa hen eûs klewet, Ur saill dre ar fennestr ’n eûs grêt ;
 War geign he varc’h ez eo pignet, Ann hent braz hen eûs komerret.
 Pa oa bars ann hent o tonet, Tud o charread foenn ’n eûs kavet ;
 Tud o charread foenn ’n eûs kavet, Hag ouz ar mestr ’n eus goulennet :
 — Lakêt ma marc’h bars al limon, Ha war ar foenn tolet anon.
 Paotred ar roue c’houlenne, Pa oant o tremen, prest goude :
— Mestr ar foennerien, d’imp lâret, Lezobre n’hoc’h eûs ket gwelet ?
 — N’hon eûs ket gwelet Lezobre, Na anveomp ket ann den-se.
 Pa oa ann dud-se tremenet, Lezobre ’n eûs d’ezhe lâret :
 — Mar arruan c’hoas er Voas-C’hlaz, Eno ’m eûs pewar c’hanon braz ;
 Gant grâz Doue ha ma diouvrec’h, Me ’savo troupo ’r roue ’n nec’h.
 En Sant Briek p’ê arruet, Lizer d’ar roue ’n eûs skrivet :
 — Na gavfet den bars ar c’hontre A gomzfe enep Lezobre ;
 A gomzfe enep Lezobre Balamour d’ar fripon ar roue !